刘基
钱塘怀古得吴字
泽国繁华地，前朝旧此都。
青山弥百粤，白水入三吴。
艮岳销王气，坤灵肇帝图。
两宫千里恨，九子一身孤。
设险冯天堑，偷安负海隅。
云霞行殿起，荆棘寝园芜。
币帛敦和议，弓刀抑武夫。
但闻当守奏，不见立庭呼。
鬼蜮照华衮，忠良赐属镂。
何劳问社稷，且自作欢娱。
粳稻来吴会，鱼鼋出具区。
至尊巍北阙，多士乐西湖。
鹢首驰文舫，龙鳞舞绣襦。
暖波摇襞积，凉月浸氍毹。
紫桂秋风老，红莲晓露濡。
巨螯擎拥剑，香饭漉雕胡。
蜗角乾坤大，鳌头气势殊。
秦庭迷指鹿，周室叹瞻乌。
玉马违京辇，铜驼掷路衢。
含容天地广，养育羽毛俱。
橘柚驰包贡，涂泥赋上腴。
断犀埋越棘，照乘走隋珠。
吊古江山在，怀今岁月逾。
鲸鲵空渤枌，歌咏已唐虞。
鸱革愁何极，羊裘钓不迂。
征鸿暮南去，回首忆莼鲈。